യുഡിഎഫ് കണ്വീനര്ക്കെതിരെ നടപടി ആവശ്യപ്പെട്ടു തൃശൂര്: പാലാ ബിഷപ്പിന്റെ നാര്ക്കോട്ടിക് ജിഹാദ് പരാമര്ശത്തെ അനുകൂലിച്ചുള്ള വാര്ത്താക്കുറിപ്പ് വിവാദത്തില് യുഡിഎഫ് കണ്വീനര് കെ.ആര്. ഗിരിജനെതിരെ സംസ്ഥാന നേതൃത്വത്തോടു നടപടി ആവശ്യപ്പെടാന് അടിയന്തര ജില്ലാ യുഡിഎഫ് യോഗം തീരുമാനിച്ചു. മുസ്ലിം ലീഗ് കെ.ആര്. ഗിരിജനെതിരെ കടുത്ത നിലപാടെടുത്തതോടെയാണ് തീരുമാനം. അതേസമയം, പാലാ ബിഷപ്പിന്റെ നാര്ക്കോട്ടിക് ജിഹാദ് പരാമര്ശത്തെ അനുകൂലിച്ചുള്ള തൃശൂര് ഡിസിസിയുടെ വാര്ത്താക്കുറിപ്പ് തയാറാക്കിയതില് യാതൊരു ഗൂഢാലോചനയുമില്ലെന്നു ജില്ലാ യുഡിഎഫ് കണ്വീനര് കെ.ആര്. ഗിരിജന് വ്യക്തമാക്കി. കേരള കോണ്ഗ്രസ് ജേക്കബ് വിഭാഗത്തിന്റെ അഭിപ്രായമാണ് രേഖപ്പെടുത്തിയത്. യുഡിഎഫിലെ മറ്റു കക്ഷികള്ക്ക് എതിരഭിപ്രായം ഉണ്ടാകാം. താന് തയാറാക്കിയ വാര്ത്താക്കുറിപ്പ് ഡിസിസി നേതൃത്വം പരിശോധിക്കാതെ അയച്ചതാണ് പിഴവിനു കാരണമെന്നും കെ.ആര്. ഗിരിജന് പറഞ്ഞു.